Hoe moet my CV lyk? - Jou Werk | Solidariteit WêreldJou Werk | Solidariteit Wêreld
Tuis › 2016-cv › Hoe moet my CV lyk?
Woensdag | 05 Augustus | 2015
Soos in die meeste gevalle speel eerste indrukke altyd ʼn groot rol. Die uitleg en voorkoms van jou CV is dus uiters belangrik en skep dadelik ʼn positiewe gevoel al dan nie oor jou aansoek.
Jou CV moet aantreklik en kreatief wees, maar tog steeds professioneel en gestruktureerd. Dit is ook baie belangrik om seker te maak jou CV lees maklik, die inligting is duidelik en alles volg logies opmekaar. Gebruik goeie en verstaanbare taal en moet dit nie te kompleks probeer maak nie. Spelfoute in ʼn CV is ʼn definitiewe nee; dit is dus baie belangrik om seker te maak die spelling in jou CV is reg en iemand het dit geproeflees. Bly ook maar eerder weg van prentjies op jou CV, dit kan maklik onprofessioneel lyk.
Jou CV moet verder ʼn duidelike beeld oor jouself skep en die boodskap wat jy oor jouself wil gee mooi oordra. Sien dit as ʼn advertensie vir jouself. Begin deur persoonlike inligting te gee, onder andere jou naam en van, ouderdom, huwelikstaat, en veral kontakbesonderhede. Laasgenoemde is baie belangrik.
Dui vervolgens aan waar jy matrikuleer het en jou matriekvakke, die leierskaprolle wat jy tydens skool ingeneem het, asook al jou relevante prestasies. Laerskool-inligting is nie nodig nie, maar kan gegee word as dit relevant tot die posisie is waarvoor jy aansoek doen. Stipuleer verder alle kwalifikasies wat na skool verwerf is, byvoorbeeld ʼn graad wat jy behaal het en/of ondervinding wat opgedoen is. Wees egter oordeelkundig en lys ten minste die kursusse wat van toepassing is op die pos waarvoor jy aansoek doen. Maak seker jou werksondervinding vorm ʼn tydlyn wanneer dit gelys word en spesifieke datums moet verskaf word. Dui die tydperk van diens by elke maatskappy aan, wat jou pligte was, waarom jy die maatskappy verlaat het en natuurlik ook die naam van die maatskappy. Plaas jou laaste/huidige werkgewer eerste en van daaraf terug.
Een van die belangrikste dinge om te onthou is dat jy ten alle tye eerlik moet wees. Moet dus nooit jou vermoëns, prestasies en kwalifikasies beter laat lyk as wat dit werklik is nie. Integriteit en etiek is baie belangrik in enige werksplek en sodra die werkgewer die gevoel kry dat dit by jou ontbreek, sal jy nie eers oorweeg word vir die pos nie. ʼn Verwysing, iemand wat in ʼn posisie is om inligting te verskaf rakende jou werksondervinding en kwalifikasies, sal ook in die meeste gevalle gebel word voordat hulle ʼn aanbod aan jou maak. As jy oneerlik op jou CV was, kan dit baie maklik gedurende hierdie proses na vore kom.
ʼn CV moet oor die algemeen kort en kragtig wees. Dit word egter aanbeveel om twee CV’s te hê, ʼn verkorte weergawe en ʼn langer, uitgebreide een. Wanneer jy jou CV opstel, hou die pos waarvoor jy aansoek doen in gedagte en maak seker jy verskaf inligting wat relevant is tot die pos. Probeer ook altyd uit ʼn werkgewer se oogpunt na jou CV kyk. Pas jou CV aan by die soort maatskappy waar jy aansoek doen. As dit byvoorbeeld ʼn Afrikaanse maatskappy is, skryf jou CV in Afrikaans. As dit ʼn Duitse maatskappy is, dui aan dat jy Duits as ʼn vak op skool gehad het of byvoorbeeld al van kleins af leer Duits praat het.
Maak ook seker jy voldoen aan die instruksies op die advertensie. Wil hulle byvoorbeeld ʼn driebladsy-CV hê of ʼn meer gedetailleerde CV? Moet ʼn verwysingsnommer gebruik word op die aansoek of slegs die posbenaming?
ʼn Dekbrief is ook baie belangrik, waarin jy kortliks iets oor jouself sê, aandui watter soort persoon jy is, die rede waarom jy aansoek doen vir die spesifieke pos en hoekom jy graag by daardie maatskappy wil werk.
Mentz, M. 2011. “Laat jou CV die praatwerk doen: Jou CV word as ’n advertensie van jouself gesien”. http://152.111.1.88/argief/berigte/beeld/2011/07/27/Media_24_Bylae/2/MMBeroepe2.html
Netwerk24, 2014, “Laat jou CV so die oog tref: maak seker jy maak binne sekondes ‘n indruk”, http://www.netwerk24.com/nuus/2014-01-17-lat-jou-cv-s-die-oog-tref